Morgenens lave temperaturer giver risiko for glatte veje lokalt.

Mandag morgen kan der være pletvist glatte veje over det meste af Nordjylland. Temperaturen er lavest på Himmerland, hvor det vil være omkring syv minusgrader Det vil holde tørt i Nordjylland, og i løbet af formiddagen vil der komme sprækker i skydækket, så solen vil komme frem. - Faktisk er Nordjylland det sted i Danmark i dag, hvor der er de største chancer for solskin, siger Jakob Mouritzen fra TV2 Vejret. I løbet af dagen vil temperaturerne i Nordjylland holde sig omkring frysepunktet, hvor der nogle steder vil være minusgrader hele dagen. I aften kan der opstå enkelte byger i den nordligste del af landsdelen, hvor de også kan indeholde enten sne eller slud.